section_heading: Biološke karakteristike
paragraph_text: Informacije u videoigrama o Jirachijevim mitološkim konotacijama i životnom ciklusu poprilično se razlikuju od onih iz animirane serije. U videoigrama, Jirachi hibernira unutar kristalne "kukuljice" koja je sačinjena od veoma čvrste i neprobojne supstance, što štiti njegovo tijelo od neprijatelja. Kada je napadnut, pogotovo od strane protivničkog Pokémona, "kukuljica" se ponaša po svojoj volji, i "napada" protivnika čarobnim obrambenim moćima, bez opasnosti da će se Jirachi unutar nje probuditi. Legenda kaže da se Jirachi iz svog dubokog sna budi svakih 1000 godina. Doduše, termin "budi" ovdje ima veoma kompliciranu značajku koja se događa tek nakon što kukuljica nestane i njegovo pravo tijelo postane vidljivo, iako se on tada još ne probudi. Dok je u ovakvom stanju, svaka osoba koja ga pronađe može zapisati svoje želje na trake nalik papiru na Jirachijevom "šeširu". Kako bi nakon toga ta osoba probudila Jirachija, mora mu pjevati nevinim i harmoničnim glasom. Nakon što se probudi, glavni mu je cilj ostvariti želje ispisane na trakama. Pri ispunjenju ovih želja, vraća se u novo-napravljenu kukuljicu, i čeka još 1000 godina, kako bi ispunio želje svoga novog gospodara.